ניר ברעם

ניר ברעם (נולד ב-2 ביוני 1976) הוא סופר, עורך ספרותי ופובליציסט ישראלי. חתן פרס ראש הממשלה לסופרים עבריים לשנת 2010.

ביוגרפיה
ברעם נולד וגדל בשכונת בית הכרם בירושלים, בוגר התיכון ליד"ה. הוא בנו של השר וחבר הכנסת לשעבר עוזי ברעם ונכדו של השר לשעבר משה ברעם. אמו רות נפטרה מסרטן כשהיה בן 19. בעל תואר ראשון בספרות עברית מאוניברסיטת תל אביב. נשוי ואב לבן, מתגורר בתל אביב.

יצירתו הספרותית
ספרו השלישי, מחזיר החלומות, הפך בשנת 2006 לרב-מכר, זכה לשבחים רבים, וזיכה אותו במועמדות לפרס ספיר בשנת 2007. במרכז הספר עומדות שתי דמויות: יואל, מחזיר החלומות, הניחן ביכולת לחדור לתודעות של בני אדם ולהחזיר להם את חלומותיהם, כישרון שבהדרגה מתפתח גם ליכולת לשחק בזיכרונותיהם של אנשים, ואלון, הצעיר, העסוק במסע חסר סיכוי להפוך את זיכרונו לספרייה ולהתנתק ממערכת היחסים התובענית עם תאומתו ליאור. שניהם חשודים ברציחתו של מנהיג ארגון הקבצנים של תל אביב. אחת הפרשנויות לספר היא שברגע שמחזיר החלומות החל להחזיר חלומות לתושבי העיר תל אביב הוא הזמין סופה קשה המאיימת להחריב את העיר. הרומן משלב בין קטעים ריאליסטים כמו תיאור ילדותו של מחזיר החלומות בשכונה הבורגנית בית הכרם שבירושלים, ואלמנטים עתידניים ופנטסטים.

בשנת 2010 ראה אור "אנשים טובים", ספרו הרביעי, בהוצאת "עם עובד". זהו רומן רחב יריעה, המושפע במבנהו מן הרומן האירופי הקלאסי, ומתמקד בהתנהגותם של אנשים רגילים בימי מלחמת העולם השנייה. "אנשים טובים" מגולל את סיפורם של חוקר השווקים תומאס הייזלברג מברלין, מניפולטור בעל כישרון רב בהמצאת מודלים לחקר הפסיכולוגיה של עמים שונים באירופה, והצעירה אלכסנדרה וייסברג מלנינגרד, בת למשפחת אינטלקטואלים הנחשדת בסיוע לגורמי האופוזיציה. במהלך הספר מחליטים תומאס ואלכסנדרה לשתף פעולה עם המשטרים בארצותיהם ובמהרה עולים לגדולה: תומאס במשרד החוץ הנאצי (כהוגה "מודל האדם הפולני") ואלכסנדרה במשטרה החשאית הסובייטית (כעורכת הודאות של נאשמים). אך בעודם אחראים, מתוקף תפקידם, למעשים מזוויעים, השניים עדיין מאמינים שהם עושים את הרע במיעוטו. "אנשים טובים" עורר פולמוס רחב בישראל, היה לרב מכר, ונבחר לרשימה הקצרה של פרס ספיר לשנת 2010.

ברעם עורך את סדרת 972 בהוצאת "עם עובד". סדרה זו עוסקת בספרי עיון מנקודת מבט ביקורתית. שני הספרים האחרונים שראו אור בסדרה הם ספריהם של גלעד צוקרמן העוסק בשפה הישראלית, וספרו של יהודה שנהב העוסק בתודעת השמאל הישראלי. בנוסף, עורך ברעם את סדרת הקלאסיקה ב"עם עובד", ששמה לה מטרה להוציא ולערוך מחדש קלאסיקות מערביות ספרותיות.

ברעם כתב במוסף "ספרים" של העיתון "הארץ" וראיין אנשי ספרות שונים.

הסרט "הארץ שמעבר להרים" 
ב-2018 יצר ברעם סרט דוקומנטרי בהשראת ספרו "הארץ שמעבר להרים", יחד עם הבמאי מיכאל אללו. הסרט שודר בערוץ הוט 8, וזכה בפרס אופיר בקטגוריית הסרט התיעודי הקצר הטוב ביותר לשנת 2018. בסרט יצא ברעם למסע בגדה המערבית ובמזרח ירושלים, בהן לא ביקר מזה שנים, פגש וריאיין פלסטינים, אנשי פת"ח וחמאס, וכן ישראלים מתנחלים, והאזין לעמדותיהם ביחס לפתרון אפשרי לסכסוך הישראלי-פלסטיני.

עמדותיו הפוליטיות
ברעם מזוהה עם מחנה השמאל הן בתחום המדיני והן בתחום החברתי. הוא כותב לעיתים טורי דעות, בין השאר בעיתון הארץ, ומרבה להופיע בתקשורת ולהציג את עמדותיו.

בקיץ 2006 היה ברעם אחד מיוזמי עצומת הסופרים הצעירים יחד עם דודו בוסי, יחזקאל נפשי, מתי שמואלוף, שמעון אדף ואחרים, שיצאו בקריאה להפסיק את הלחימה במהלך מלחמת לבנון השנייה. אחת ממטרות העצומה הייתה לצאת נגד מה שנתפס בעיניהם כסופרים השייכים לממסד ותומכים בהמשך הלחימה, ולהשמיע קריאה "רעננה" של הדור הספרותי הצעיר. ברעם היה ממקימי "התנועה החדשה", גוף פוליטי שמאלני שהוקם למטרת איחוד עם מפלגת מרצ, אולם לאחר מכן נסוג מתמיכתו וטען שתמיכת התנועה החדשה-מרצ במבצע עופרת יצוקה מהווה כישלון מוסרי, והטיל ספק ביכולתה להביא את השינוי בפוליטיקה שעליו הכריזו בעת הקמת המפלגה.

חיים אישיים
ברעם היה נשוי לתמר, ולהם בן. ב-2019 נפרד מאשתו.

ספריו
 ספרי לי סיפור אהבה סגול (זמורה ביתן, 1998).
 ילדי נשף התחפושות (זמורה ביתן, 2000)
 מחזיר החלומות (הוצאת כתר, 2005).
 אנשים טובים (עם עובד 2010)
 צל עולם (עם עובד, 2013)
 הארץ שמעבר להרים (עם עובד, 2016)
 יקיצה (ידיעות ספרים, 2018)
 העולם הוא שמועה (ידיעות ספרים, 2021)

ספרים בעריכתו
 תהודות זהות: הדור השלישי כותב מזרחית בעריכת מתי שמואלוף, נפתלי שם-טוב וניר ברעם, 2007.
 זרקאלו: יצירה רוסית עכשווית בשיח הישראלי בעריכת אירינה ורובל-גולובקינה וניר ברעם, 2005.
 הנדון: אשכנזים, מאת מרב רוזנטל-מרמורשטיין, בעריכת ניר ברעם, 2005.
 בכל העניין המזרחי יש איזה אבסורד, מאת דרור משעני, בעריכת ניר ברעם, 2006.
 ההיסטוריון, הזמן והדמיון: מאסכולת האנאל ועד הרוצח הפוסט-ציוני, מאת שלמה זנד, בעריכת ניר ברעם ונעה גרינברג, 2004.
 אדוני התרבות: אנטומיה של יצרני תרבות ישראלים, עורכי הספר: נעה גרינברג וניר ברעם, 2003.
 ישראלית שפה יפה מאת גלעד צוקרמן, בעריכת ניר ברעם ומאיה פלדמן, 2008.
 במלכודת הקו הירוק, מאת יהודה שנהב, בעריכת קרן דותן וניר ברעם, 2010
  תיהנו מהסימפטומים: הוליווד על ספת הפסיכולוג , מאת סלבוי ז'יז'ק (תרגמה מאנגלית: רוני ידור), בעריכת ניר ברעם, הוצאת מעריב, 2004.

קישורים חיצוניים

 
 
 סדרת 972, הוצאת עם עובד
 הפנתר הלבן, ריאיון של ניר ברעם עם מתי שמואלוף, אנשים, 30.3.2006
 
 
 
 
 
 
 
 
 
 
 יורם יובל,  שיחת נפש עם ניר ברעם, הטלוויזיה החינוכית, 7 ביוני 2018
 
מכּתביו:

על "מחזיר החלומות"
 הספר “מחזיר החלומות” באתר טקסט
 החלומות של ניר ברעם, אלי אשד
 
 
 
 
 
 
  - מחזיר החלומות בין הספרים המומלצים לשבוע הספר 2006
 
 מתי שמואלוף, , 9 בפברואר 2006

על "אנשים טובים"
 
 
 
 
 
 
 
 דן לחמן, אנשים טובים / ניר ברעם' באתר e-mago, 19 באוקטובר 2010
 ד"ר אייל דותן, המקצוענים

על "צל עולם"
 
 לאה איני, העידן השטני, אלכסון
 אריק גלסנר, כמה הערות על צל עולם
 
 רונן טל על צל עולם, סופהשבוע
 
 
 
 
 "כאן ניר ברעם קינשאסה" ביקורת של אלי אשד ביקום תרבות

על "הארץ שמעבר להרים"
 הסרט "הארץ שמעבר להרים" לצפייה חופשית באתר Vimeo
 הסרט "הארץ שמעבר להרים", ברשת החברתית פייסבוק
 
 אריק גלסנר, על "הארץ שמעבר להרים", המדור לספרות ב"7 לילות" של "ידיעות אחרונות", יוני 2016

על "יקיצה"

הערות שוליים

סופרים ישראלים
סופרים כותבי עברית
פובליציסטים ישראלים
ניר
זוכי פרס היצירה לסופרים ומשוררים
בית הכרם: אישים
בוגרי בית הספר היסודי בית הכרם
בוגרי התיכון ליד האוניברסיטה
בוגרי אוניברסיטת תל אביב
ישראלים שנולדו ב-1976